SK Úradný vestník Európskej únie C 237/36

Uverejnenie žiadosti o zmenu podľa článku 50 ods. 2 písm. a) nariadenia Európskeho parlamentu a Rady (EÚ) č. 1151/2012 o systémoch kvality pre poľnohospodárske výrobky a potraviny

2013/C 237/07

Týmto uverejnením sa poskytuje právo vzniesť námietku proti žiadosti o zmenu podľa článku 51 nariadenia Európskeho parlamentu a Rady (EÚ) č. 1151/2012 (1).

ŽIADOSŤ O ZMENU

NARIADENIE RADY (ES) č. 510/2006

o ochrane zemepisných označení a označení pôvodu poľnohospodárskych výrobkov a potravín (2)

ŽIADOSŤ O ZMENU V SÚLADE S ČLÁNKOM 9

„TERRA D’OTRANTO“

ES č.: IT-PDO-0117-1519-01.03.2011

CHZO ( ) CHOP ( X )

1. Položka v špecifikácii výrobku, ktorej sa zmena týka

—  Názov výrobku — ☒ Opis výrobku —  Zemepisná oblasť — ☒ Dôkaz o pôvode —  Spôsob výroby —  Súvislosť —  Označovanie — ☒ Vnútroštátne požiadavky — ☒ Iné (uveďte)

2. Druh zmeny (zmien)

—  Zmena jednotného dokumentu alebo zhrnutia — ☒ Zmena špecifikácie zapísaného CHOP alebo CHZO, ku ktorému nebol uverejnený jednotný dokument, ani zhrnutie —  Zmena špecifikácie, ktorá nevyžaduje zmenu uverejneného jednotného dokumentu [článok 9 ods. 3 nariadenia Rady (ES) č. 510/2006] —  Dočasná zmena špecifikácie, vyplývajúca z uloženia povinných sanitárnych alebo rastlinolekárskych opatrení orgánmi verejnej moci [článok 9 ods. 4 nariadenia (ES) č. 510/2006]

3. Zmena (zmeny)

3.1. Opis výrobku

Špecifikácia bola zmenená doplnením mediánov pre typické znaky, ktoré rušia hodnotenie 6,5 (už nie je relevantné), a prijatím ustanovení metódy COI/T20 č. dok. 22. Okrem toho sa do senzorickej analýzy doplnili niektoré špecifické vlastnosti vyplývajúce z prevahy jedného z dvoch pôvodných kultivarov.

Výsledkom použitia novej metódy je tento opis:

— farba: zelená alebo žltá so slabými zelenými odleskami,

— aróma: stredne intenzívna ovocná aróma (medián znaku medzi 3 a 6) s tónom olív s primeraným stupňom zrelosti a s miernym tónom listu,

— chuť: stredne intenzívna ovocná (medián znaku medzi 3 a 6) s tónom olív s primeraným stupňom zrelosti. Jemná až stredná pikantnosť a horkosť podľa obdobia zberu (medián znakov s hodnotami medzi 0 a 6). V závislosti od obdobia zberu a prevahy odrôd sa ovocná chuť obohacuje o tóny olivových listov, čerstvo pokosenej trávy, artičoky kardovej/artičoky/čakanky v prípade kultivaru Ogliarola alebo ovocia/paradajok/lesného ovocia v prípade kultivaru Cellina.

Chemické parametre boli mierne upravené znížením maximálnej celkovej kyslosti vyjadrenej ako kyselina olejová (v súčasnosti od < 0,8 do < 0,65) a miernym zvýšením obsahu kyseliny linoleovej (od ≤ 0,70 do ≤ 0,80) a hodnoty K232 (od ≤ 2,10 do ≤ 2,20). Tieto zmeny vyplývajú z tendencie zvyšovať zastúpenie dvoch kultivarov, v minulosti málo rozšírených a v súčasnosti najrozšírenejších, t. j. Cellina di Nardò a Ogliarola Salentina, ktoré stoja za miernou zmenou obsahu kyseliny linoleovej a K232 v olejoch z jednej odrody.

3.2. Dôkaz o pôvode

Špecifikácia bola zmenená v súlade s ustanoveniami podľa nariadenia Komisie (ES) č. 1898/2006 doplnením postupov, ktoré musia prevádzkovatelia použiť, aby vznikol/vznikli dôkaz/dôkazy o pôvode.

3.3. Vnútroštátne požiadavky

Povinnosti vyplývajúce zo zákona č. 169 z 15. februára 1992„Disciplina per il riconoscimento della denominazione di origine controllata degli oli di oliva vergini ed extravergini“ a z Decreto Ministeriale č. 573/93 boli vypustené.

3.4. Iné

Združenie požadujúce zmenu je Consorzio di tutela dell’olio extravergine di oliva D.O.P. „Terra d’Otranto“. Ide o orgán oprávnený podávať žiadosť o zmenu podľa článku 14 zákona č. 526/1999, ktorý nemožno zamieňať so združením APROL, ktoré žiadalo o zápis CHOP. Consorzio di tutela vzniklo po pôvodnom podaní žiadosti o zápis CHOP „Terra d'Otranto“, ktorú podalo združenie APROL zastupujúce najmenej sedem združení výrobcov olivového oleja.

JEDNOTNÝ DOKUMENT

NARIADENIE RADY (ES) č. 510/2006

o ochrane zemepisných označení a označení pôvodu poľnohospodárskych výrobkov a potravín (3)

„TERRA D’OTRANTO“

ES č.: IT-PDO-0117-1519-01.03.2011

CHZO ( ) CHOP ( X )

1. Názov

„Terra d’Otranto“

2. Členský štát alebo tretia krajina

Taliansko

3. Opis poľnohospodárskeho výrobku alebo potraviny

3.1. Druh výrobku

Trieda 1.5. Oleje a tuky (maslo, margarín, olej atď.)

3.2. Opis výrobku, na ktorý sa vzťahuje názov uvedený v bode 1

„Terra d'Otranto“ je extra panenský olivový olej s týmito chemickými a organoleptickými vlastnosťami:

— maximálna kyslosť 0,65 %,

— peroxidy ≤ 14 meq O2/kg,

— K232 ≤ 2,20,

— K270 ≤ 0,170,

— kyselina linoleová ≤ 0,8,

— farba: zelená alebo žltá so zelenými odleskami,

— aróma: stredne intenzívna ovocná aróma (medián znaku medzi 3 a 6) s tónom olív s primeraným stupňom zrelosti a s miernym tónom listu,

— chuť: stredne intenzívna ovocná (medián znaku medzi 3 a 6) s tónom olív s primeraným stupňom zrelosti.

Jemná až stredná pikantnosť a horkosť podľa obdobia zberu. Okrem toho sa v závislosti od obdobia zberu a prevahy odrôd ovocná chuť obohacuje o tóny olivových listov, čerstvo pokosenej trávy, artičoky kardovej/artičoky/čakanky v prípade kultivaru Ogliarola alebo ovocia/paradajok/lesného ovocia v prípade kultivaru Cellina.

3.3. Suroviny (len pri spracovaných výrobkoch)

—

3.4. Krmivo (len pri výrobkoch živočíšneho pôvodu)

—

3.5. Špecifické kroky výroby, ktoré sa musia uskutočniť v označenej zemepisnej oblasti

Pestovanie, výroba a lisovanie extra panenského olivového oleja „Terra d'Otranto“ sa musí uskutočňovať výhradne v zemepisnej oblasti výroby vymedzenej v bode 4.

3.6. Špecifické pravidlá krájania, strúhania, balenia atď.

Extra panenský olivový olej „Terra d'Otranto“ sa musí uvádzať na trh v nádobách zo skla alebo pocínovaného plechu s objemom do 5 litrov. Balenie extra panenského olivového oleja „Terra d'Otranto“ sa musí uskutočňovať v zemepisnej oblasti výroby v záujme lepšej kontroly pôvodu výrobku a aby sa zabránilo preprave voľne loženého výrobku mimo tejto oblasti, ktorá by mohla mať za následok zhoršenie a stratu špecifických vlastností defnovaných v bode 3.2., najmä typických tónov artičoky kardovej/artičoky/čakanky oleja „Terra d'Otranto“. Zloženie oleja vyznačujúce sa vyšším podielom polynenasýtených mastných kyselín spôsobuje, že olej vplyvom vzdušného kyslíka, ktorému je vystavený počas prelievania, čerpania, prepravy a vykladania, t. j. častých úkonov pri plnení do fliaš mimo výrobnej oblasti, ľahko stráca svoje organoleptické kvality a typické znaky.

3.7. Špecifické pravidlá označovania

Názov „Terra d'Otranto“ musí byť na etikete uvedený jasným a nezmazateľným písmom, ktoré je zreteľne odlíšiteľné od akéhokoľvek iného nápisu, ktorý sa uvádza na etikete, a bezprostredne za ním musí nasledovať nápis „Denominazione di origine protetta“ alebo skratka „DOP“ (CHOP) spolu s príslušným symbolom EÚ.

Každé balenie uvedené na trh musí byť označené vzostupným poradovým číslom, ktoré mu pridelí baliareň na základe ustanovení príslušného plánu kontroly.

Zakazuje sa pridávať akékoľvek ďalšie označenia, ktoré nie sú výslovne stanovené, vrátane prívlastkov „jemný“, „vyberaný“, „výberový“, „vysokokvalitný“.

Názvy, obchodné názvy a názvy značiek sa môžu použiť za predpokladu, že nemajú pochvalný význam a nezavádzajú kupujúceho.

Na etikete sa musí uvádzať rok produkcie olív, z ktorých bol olej vyrobený.

4. Stručné vymedzenie zemepisnej oblasti

Oblasť produkcie CHOP „Terra d'Otranto“ zahŕňa celú provinciu Lecce a časť provincií Taranto a Brindisi. Uvedená oblasť sa rozprestiera v tvare oblúka medzi Iónskym a Jadranským morom, pahorkami Murge Taratine a koncami úbočí Murge na juhovýchode Brindisi, prechádza cez nížinu (tavoliere) v provincii Lecce a končí sa pahorkami Serre na prieniku oboch morí.

5. Súvislosť so zemepisnou oblasťou

5.1. Špecifickosť zemepisnej oblasti

Výrobok vďačí za svoje vlastnosti konkrétnym pôdnym a klimatickým podmienkam v oblasti: prírodné faktory a špecifické kultivary tohto územia dávajú oleju „Terra d'Otranto“ jeho osobitosť. Pôdy majú z veľkej časti pozoruhodnú jednotnosť vychádzajúcu z kriedových vápencov, na ktorých spočinuli vrstvy treťohorných vápencov a vápenatých, či piesočnato-hlinitých usadenín z pliocénu a pleistocénu. Tvoria ich hnedozeme alebo červenozeme často v striedajúcich sa vrstvách na vápencových horninách. Z pohľadu reliéfu sa oblasť vyznačuje rozsiahlymi rovinami ohraničenými a prerušenými nízkymi pahorkami. Oblasť produkcie nemá povrchové toky, ale má obrovské zásoby podzemných vôd, ktoré dodávajú celej oblasti trvalo krasovú povahu. Keďže oblasť sa nachádza na pobreží v malej nadmorskej výške, teší sa miernemu až tepléhomu podnebiu.

5.2. Špecifickosť výrobku

Tradícia pestovania olív v zemepisnej oblasti sa vyznačuje prevahou pôvodných odrôd Cellina di Nardò a Ogliarola leccese, ktoré dávajú vyrobenému oleju jeho kvalitu. Údaj o minimálnom podiele 60 % týchto dvoch kultivarov pomáha stanoviť organoleptické vlastnosti olejov, ktoré sa v závislosti od prevahy jedného alebo druhého kultivaru vyznačujú tónmi artičoky kardovej/artičoky/čakanky alebo tónmi ovocia/paradajok/lesného ovocia.

5.3. Príčinná súvislosť medzi zemepisnou oblasťou a akosťou alebo typickou vlastnosťou výrobku (CHOP), alebo špecifickou akosťou, povesťou alebo inou typickou vlastnosťou výrobku (CHZO)

Pestovanie olív je hlavným výrobným sektorom oblasti, ktorý má kľúčovú úlohu v miestnom hospodárstve. Zemepisné označenie „Terra d’Otranto“ zahŕňalo súčasné provincie Lecce, Brindisi a Taranto aj v devätnástom storočí. Táto oblasť bola vždy typická bohatým výskytom olivovníka, ktorého plody sa používajú na získavanie „vzácneho moku“. Pôvod názvu „Terra d'Otranto“ sa spája so samotnou históriou pestovania olív v tejto oblasti, ktoré v dávnych časoch zaviedli fenickí a grécki kolonisti a ktoré vďaka práci brazílskych mníchov, ktorí sa v oblasti usadili v desiatom storočí, dalo vznik prvému rozkvitajúcemu trhu s kvalitnými olejmi pochádzajúcimi z Terra d'Otranto. Termín „Terra d'Otranto“ sa v stredoveku používal na označenie Salentského polostrova (il Salento), keďže Otranto bolo vtedy hlavným mestom regiónu.

Odkaz na uverejnenie špecifikácie

[Článok 5 ods. 7 nariadenia Rady (ES) č. 510/2006 (4)]

Súčasné správne orgány začali vnútroštátne námietkové konanie prostredníctvom uverejnenia žiadosti zmenu chráneného označenia pôvodu „Terra d'Otranto“ v Úradnom vestníku Talianskej republiky č. 297 z 21. decembra 2010. Úplné znenie špecifikácie výrobku sa nachádza na webovej stránke:

http://www.politicheagricole.it/flex/cm/pages/ServeBLOB.php/L/IT/IDPagina/3335

alebo priamo na webovej stránke ministerstva pre poľnohospodárske, potravinárske a lesnícke politiky (http://www.politicheagricole.it) kliknutím na „Qualità e sicurezza“ (v ľavom hornom rohu obrazovky) a ďalej na „Disciplinari di produzione all’esame dell’UE“.

(1) Ú. v. EÚ L 343, 14.12.2012, s. 1.

(2) Nahradené nariadením (EÚ) č. 1151/2012.

(3) Porovnaj poznámku pod čiarou 2.

(4) Porovnaj poznámku pod čiarou 2.